ประกาศกระทรวงคมนาคม เรื่อง กำหนดหลักเกณฑ์ วิธีการ และเงื่อนไขการจดทะเบียนรถยนต์รับจ้างสามล้อในเขตจังหวัดเชียงใหม่ พ.ศ. 2556

ประกาศกระทรวงคมนาคม

ประกาศกระทรวงคมนาคม
เรื่อง กำหนดหลักเกณฑ์
วิธีการ และเงื่อนไขการจดทะเบียน
รถยนต์รับจ้างสามล้อในเขตจังหวัดเชียงใหม่
พ.ศ. ๒๕๕๖

โดยที่จังหวัดเชียงใหม่เป็นศูนย์กลางด้านเศรษฐกิจและการท่องเที่ยวของภาคเหนือมีนักท่องเที่ยวชาวไทยและชาวต่างประเทศเดินทางมาท่องเที่ยวเป็นจำนวนมาก
รวมทั้งการเพิ่มขึ้นของจำนวนประชากรและการขยายตัวของเมืองเกิดขึ้นอย่างรวดเร็ว
ทำให้ความต้องการใช้บริการการขนส่งด้วยรถสาธารณะเพิ่มขึ้น
สมควรผ่อนผันการงดรับจดทะเบียนรถยนต์รับจ้างสามล้อในเขตจังหวัดเชียงใหม่

อาศัยอำนาจตามความในข้อ
๒ วรรคสอง แห่งกฎกระทรวง ฉบับที่ ๙ (พ.ศ. ๒๕๓๕) ออกตามความในพระราชบัญญัติรถยนต์
พ.ศ. ๒๕๒๒ กระทรวงคมนาคมประกาศให้รับจดทะเบียนรถยนต์รับจ้างสามล้อตามหลักเกณฑ์
วิธีการ และเงื่อนไขการรับจดทะเบียนรถยนต์รับจ้างสามล้อไว้ ดังต่อไปนี้

ข้อ
๑  ในประกาศนี้ รถยนต์รับจ้างสามล้อ หมายความว่า
รถยนต์สามล้อที่ผ่านการตรวจสอบและคัดเลือกจากสำนักงานขนส่งจังหวัดเชียงใหม่ จำนวน
๕๐ คัน

ข้อ
๒  ผู้ขอจดทะเบียนรถยนต์รับจ้างสามล้อต้องมีคุณสมบัติ
ดังต่อไปนี้
(๑)
เป็นบุคคลธรรมดาซึ่งมีภูมิลำเนาอยู่ในจังหวัดเชียงใหม่
และเป็นเจ้าของรถยนต์สามล้อคันที่ขอจดทะเบียน
(๒)
มีรายชื่ออยู่ในทะเบียนสมาชิกของสหกรณ์สามล้อเครื่องลานนา จำกัด
(๓)
เป็นผู้ได้รับใบอนุญาตขับรถยนต์สามล้อสาธารณะ
(๔)
ต้องไม่เป็นผู้มีรายชื่อเป็นผู้ถือกรรมสิทธิ์หรือเคยถือกรรมสิทธิ์
หรือเป็นผู้ครอบครองหรือเคยเป็นผู้ครอบครองรถยนต์รับจ้างสามล้อมาก่อน

ข้อ
๓  ผู้ขอจดทะเบียนรถยนต์รับจ้างสามล้อต้องอยู่ภายใต้เงื่อนไข
ดังต่อไปนี้
(๑)
ให้จดทะเบียนได้ไม่เกิน ๑ คน ต่อ ๑ คัน
(๒)
ห้ามมิให้จำหน่าย จ่าย โอน ให้แก่บุคคลอื่น ภายใน ๒ ปี นับแต่วันจดทะเบียน
เว้นแต่การโอนให้กับทายาท

ข้อ
๔  รถยนต์สามล้อที่จะนำมาจดทะเบียนเป็นรถยนต์รับจ้างสามล้อต้องมีลักษณะ
ดังต่อไปนี้
(๑)
เป็นรถยนต์สามล้อใหม่ที่ยังไม่เคยจดทะเบียนมาก่อน
(๒)
ต้องมีลักษณะ ขนาด หรือกำลังของเครื่องยนต์เป็นไปตามที่กำหนดในกฎกระทรวง กำหนดลักษณะ
ขนาด หรือกำลังของเครื่องยนต์และของรถที่จะรับจดทะเบียนเป็นรถประเภทต่าง ๆ พ.ศ.
๒๕๔๘ คือ ต้องมีลักษณะประทุน โดยมีที่นั่งสองตอนหรือสองแถว ความกว้างไม่เกิน ๑.๕๐
เมตร ความยาวไม่เกิน ๔ เมตร ความสูงไม่เกิน ๒ เมตร ความสูงภายในไม่น้อยกว่า ๑.๒๐
เมตร เครื่องยนต์ต้องมีความจุในกระบอกสูบรวมกันไม่เกิน ๖๖๐ ลูกบาศก์เซนติเมตร

ข้อ
๕  รถยนต์สามล้อที่จะนำมาจดทะเบียนเป็นรถยนต์รับจ้างสามล้อตามข้อ
๔ ต้องมีเครื่องหมายอักษรโรมัน TAXI อยู่ภายในกรอบขนาดไม่น้อยกว่า ๓๐ เซนติเมตร
x ๗.๕๐ เซนติเมตร
ติดไว้ในแนวนอนบนหลังคารถให้เห็นเครื่องหมายได้จากด้านหน้า ตัวอักษรโรมันคำว่า TAXI มีขนาดสูงไม่น้อยกว่า ๕ เซนติเมตร เส้นของตัวอักษรหนาไม่น้อยกว่า ๑
เซนติเมตร
และให้มีแสงไฟพร้อมด้วยกรอบที่บังคับให้เห็นเครื่องหมายนั้นได้ชัดเจนในเวลากลางคืน

ข้อ
๖  ในการจดทะเบียนรถยนต์รับจ้างสามล้อให้เจ้าของรถตามข้อ
๒ ยื่นคำขอจดทะเบียนพร้อมด้วยหลักฐาน ดังต่อไปนี้
(๑)
หลักฐานประจำตัวเจ้าของรถ ได้แก่
ภาพถ่ายบัตรประจำตัวประชาชนหรือบัตรอื่นซึ่งใช้แทนบัตรประจำตัวประชาชน
และภาพถ่ายสำเนาทะเบียนบ้าน
(๒)
หลักฐานการได้มาของเครื่องยนต์ ได้แก่
หนังสือรับรองหลักฐานการส่งบัญชีรับและจำหน่ายหนังสือแจ้งจำหน่าย
และใบเสร็จรับเงินในการซื้อขาย
(๓)
หลักฐานการรับจ้างประกอบรถ ได้แก่ ใบกำกับภาษี หรือใบเสร็จรับเงินค่าประกอบรถ
(๔)
กรณีเป็นรถยนต์ที่ประกอบขึ้นมาจากชิ้นส่วนอุปกรณ์ภายในประเทศต้องมีหนังสือรับรองการทดสอบความแข็งแรงของรถยนต์จากสามัญวิศวกร
หรือวุฒิวิศวกร ตามกฎหมายว่าด้วยวิชาชีพวิศวกรรม
ในกรณีที่เจ้าของรถไม่สามารถนำหลักฐาน
(๒) หรือ (๓) มาแสดงเป็นหลักฐานได้
ให้นายทะเบียนบันทึกถ้อยคำเจ้าของรถเพื่อยืนยันความถูกต้องของการได้มาเป็นหลักฐานแทน

ข้อ
๗  เมื่อได้รับอนุญาตให้จดทะเบียนแล้ว
ต้องพ่นหมายเลขทะเบียนรถที่ด้านข้างรถด้านนอกทั้งสองข้าง โดยใช้สีที่ตัดกับสีของตัวรถให้เห็นได้ชัดเจนตามตัวอย่าง
ดังต่อไปนี้
(๑)
หมายเลขทะเบียนรถ

(๒)
ชื่อจังหวัด

ข้อ
๘  ผู้ที่ประสงค์จะขอจดทะเบียนรถยนต์รับจ้างสามล้อต้องยื่นคำขอจดทะเบียน
และเสียภาษีต่อนายทะเบียนตามระเบียบกรมการขนส่งทางบกว่าด้วยการดำเนินการเกี่ยวกับทะเบียนและภาษีรถ
ตามกฎหมายว่าด้วยรถยนต์และที่แก้ไขเพิ่มเติมภายในกำหนดเวลา ๑๘๐ วัน
นับแต่วันที่ประกาศนี้มีผลใช้บังคับ หากพ้นกำหนดระยะเวลาดังกล่าว
ห้ามมิให้นายทะเบียนรับจดทะเบียนรถยนต์รับจ้างสามล้อนั้น

ข้อ
๙[๑]  ประกาศนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

ประกาศ ณ วันที่ ๓
กันยายน พ.ศ. ๒๕๕๖
พลเอก พฤณท์  สุวรรณทัต
รัฐมนตรีช่วยว่าการกระทรวงคมนาคม
ปฏิบัติราชการแทน
รัฐมนตรีว่าการกระทรวงคมนาคม

ปริยานุช/ผู้จัดทำ
๙ ตุลาคม ๒๕๕๖

โชติกานต์/ผู้ตรวจ
๑๕ ตุลาคม ๒๕๕๖

[๑] ราชกิจจานุเบกษา
เล่ม ๑๓๐/ตอนพิเศษ ๑๓๐ ง/หน้า ๓๐/๔ ตุลาคม ๒๕๕๖